A Bizottság 1318/95/EK rendelete
(1995. június 9.)
az 1601/92/EGK tanácsi rendelet 2., 3., 4. és 5. cikkében előírt egyedi intézkedések hatálya alá tartozó mezőgazdasági termékekre vonatkozóan a Kanári-szigetek várható ellátási mérlegének megállapításáról szóló 2883/94/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb Ausztria, Finnország és Svédország csatlakozási okmányával és a 3290/94/EK rendelettel [1] módosított, az egyes mezőgazdasági termékekre vonatkozóan a Kanári-szigetekre vonatkozó egyedi intézkedésekről szóló, 1992. június 15-i 1601/92/EGK tanácsi rendeletre [2] és különösen annak 3. cikke (4) bekezdésére,
mivel a 2883/94/EK rendelettel [3] módosított 2790/94/EK bizottsági rendelet [4] megállapítja az egyes mezőgazdasági termékeknek a Kanári-szigetekre történő szállítására vonatkozó egyedi intézkedések végrehajtásának részletes szabályait;
mivel a legutóbb az 1113/95/EK rendelettel [5] módosított 2883/94/EK rendelet megállapítja a tejtermékeknek a Kanári-szigetekre vonatkozó ellátási mérlegét; mivel ha szükséges, az év során a régió igényei alapján az egyensúlyt a mennyiségek kiigazítása útján felül lehet vizsgálni a teljes megállapított mennyiség határain belül; mivel a Kanári-szigeteknek a tejtermékekkel, különösen a sajttal, a marha- és borjúhússal, valamint a sertéshússal kapcsolatos igényei kielégítése érdekében az ezekre a termékekre vonatkozó várható ellátási mérlegekben rögzített mennyiségeket ki kell igazítani; mivel ennek következtében a 2883/94/EK rendelet vonatkozó mellékleteit módosítani kell;
mivel az e rendeletben előírt intézkedések összhangban vannak az érintett irányítóbizottságok véleményével,
ELFOGADTA EZT A RENDELETET:
1. cikk
A 2883/94/EK rendelet I., II. és IV. melléklete helyébe e rendelet melléklete lép.
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1995. június 9-én.